Handlingsprogram NBLF 2023-2025

 NBLF 1979-2025

**HANDLINGSPROGRAM FOR PERIODEN 2023 – 2025**

**NORSK BRANNFAGLIG LANDSFORBUND**

**Vedtatt på Generalforsamling i mai 2023**

Visjon

Norsk brannfaglig landsforbund skal være en ledende interesseorganisasjon innenfor brannfaglige saker i et samfunnsmessig perspektiv.

Målsetninger

1. NBLF skal bidra til at brann- og redningstjenesten har gode rammebetingelser, i dag og i fremtiden:
* Tydelig og godt regelverk
* Tilgang til utdanning som gir god kompetanse på alle nivåer
* Tilgang til lederutdanning, operasjonelt og strategisk
* Nødvendige fullmakter og myndighet
* Tilstrekkelige ressurser og likeverdige vilkår
* Koordinering med andre myndigheter, nødetater og samfunnsaktører
* Bidra til å opprettholde brann- og redningstjenestens gode anseelse og høye yrkesetiske standard
1. En partipolitisk uavhengig stemme som ivaretar brann- og redningstjenestens interesser i samfunnsdebatten:
* Påvirke overordnede beslutningstagere – nasjonalt myndighetsnivå – i tråd med medlemmenes faglige interesser
* Spre kunnskap om medlemmenes erfaringer og synspunkter til beslutningstakere nasjonalt
* Bidra til opplysning gjennom media for å ivareta NBLF sine interesser og formål
1. Utvikling av brann- og redningstjenesten, faglig og organisatorisk:
* Bidra til at vi blir bedre rustet til å håndtere nye utfordringer som klimaendringer, nye trender i byggebransjen, nye energibærere og befolkningsutvikling (demografi)
* Bidra til utviklingen av brann- og redningstjenestens sentrale rolle innenfor kommunal beredskap
* Bidra til økt mangfold
* Legge til rette for kompetanseheving blant medlemmene
* Holde oss oppdatert med utviklingen i Norden, Europa og verden for øvrig
* Tilby en arena for diskusjon og erfaringsutveksling

Fokusområder i perioden 2023-2025:

# Nødalarmering og nødnett

#  *NBLF mener det er samfunnsmessig viktig med færre og større fagsentraler som er samlokalisert med politiets operasjonssentral og AMK.*

1. **Samlokalisering av nødsentraler (SAMLOK).** Daglig samarbeid vil kunne bidra til å bryte ned barrierer mellom nødetatene og øke effektiviteten i håndteringen av innsatsene. Samfunnsendringene og kostnadsutviklingen bør tilsi at man vurderer enda færre fagsentraler enn i dag. Det bør forskriftsfestes at alle nødsentraler skal samlokaliseres.
2. **Sikker digital kommunikasjon og et robust fremtidig nødnett.** En god sikker digital kommunikasjon er det viktigste hjelpemidlet publikum har for å varsle om brann- og ulykker. Gjennom de senere årene har en gjentatte ganger blitt påmint om hvor sårbar digital kommunikasjon er. Alt fra enkle hendelser som skadeverk på åpne koblingspunkter, nedriving av åpne linjetrekk, kutting av viktige kabler i forbindelse med anleggsarbeid og naturgitte hendelser.

NBLF skal være pådriver for at aktørene innenfor kommunikasjon og nødnett jobber for å tilfredsstille de krav og behov som brukerne stiller:

* Drive påvirkning for at brukerbetalingen i sin helhet overføres til staten.
* Sikre god dekningsgrad/kapasitet med henblikk på befolkningstetthet og risiko
* Sikre tidsriktig informasjon til berørte aktører.
* Prosedyrene må være enhetlige og tas i bruk av hele redningstjenesten for å ivareta samvirkeprinsippet
* Samhandling i bruken av nødnett må utvikles på tvers av nødetatene.
* Få et system som følger utviklingen innenfor digitalt nett for nødetatene (bilde- og videooverføring etc.)

# Utdanning

#  *Vi må ha en utdanning som speiler samfunnsutviklingen og brann- og redningstjenestens oppgaver og utfordringer til enhver tid.*

NBLF vil tilstrebe at det utvikles en ny lederutdanning for øvre nivå – operasjonelt og strategisk - på ny brann og redningsskole (BRS) evt. i samarbeid med andre høgskoler og universitet. Det bør stilles tydelige krav til neste generasjon ledere innenfor brann- og redningstjeneste. Lederutdanning bør ha en rød tråd fra BRS til høgskole/universitet:

* Kompetansehevning er en av de mest sentrale forutsetningene for at brann- og redningstjenesten skal være best mulig rustet for å håndtere fremtidige forebyggende- og beredskapsoppgaver.
* NBLF vil legge stor vekt på at ny utdanningsmodell blir dynamisk, slik at den blir best mulig tilpasset samfunnsutviklingen og brann- og redningstjenesten sitt behov.

For å ivareta forskriftskrav innenfor analyser vil NBLF jobbe for at BRS koordinerer ny utdanningsmodellen med andre høgskoler og universiteter innenfor dette fagområdet.

Utdanningen må ta hensyn til både hel- og deltidsansatte i brann- og redningstjenesten. Utdanningen må være tilpasset og lokalisert slik at kvaliteten på utdanningen blir god, og slik at behovet for rekruttering og videreutdanning blir ivaretatt. Desentralisert opplæring og kobling til fagmiljøer/forskningsinstitusjoner innen brann er sentrale faktorer.

NBLF vil jobbe for å øke kurskapasiteten innenfor de ulike kursprogrammene på BRS da det er stort etterslep i brann- og redningstjenesten i hele Norge.

2/3 av brann- og redningstjenesten er basert på deltidsansatte. NBLF vil jobbe særskilt for å styrke utdanningskapasiteten for denne yrkesgruppen.

NBLF vil jobbe for en fremtidsrettet og kunnskapsstyrt deltidsstyrke som har et utdanningsnivå som ivaretar dagens og fremtidens utfordringer.

# Håndteringsevne av små og store hendelser

#  *Brann- og redningstjenesten skal kunne håndtere alle typer hendelser på en kvalitativ god måte uavhengig av hvor hendelsen skjer.*

1. **Enhetlig ledelsessystem (ELS).** Enhetlig ledelsessystem er valgt som system[[1]](#footnote-1) for å håndtere hendelser som håndteres av de ulike brann- og redningstjenester, Sivilforsvaret og Kystverket. Suksessfaktorer er at alle kan systemet, har lik forståelse og har evne til å bruke det fra små til store hendelser, alene og i samvirke med andre etater.

ELS-veilederen må være et levende verktøy for brukerne. ELS må oppdateres i takt med erfaringer og endringer i samfunnet. ELS skal være førende i kurs som arrangeres for alle i de ulike nivåene og funksjonene i stab. Kurs med kompetente lærekrefter må inkludere innsatsmannskaper i brann- og redningstjenester.

NBLF har som ambisjon å påvirke DSB og Kystverket slik at ELS-veilederen revideres innen utgangen av 2024.

Med dette som utgangspunkt mener NBLF at ELS blir et verktøy som vil sikre at beredskapen i brann- og redningstjenesten håndteres effektivt og forutsigbart. ELS er med på å styrke beredskapsprinsippene i henhold til samfunnssikkerhetsinstruksen.

Med bakgrunn i den sikkerhetspolitiske situasjonen i Europa og verden vil NBLF bidra til at brann- og redningstjenestene igangsetter og styrker sitt beredskapsarbeid også med tanke på konflikt og krig. Dette innebærer at lovpålagt beredskap løftes fram.

1. **Brann- og redningsvesenets størrelse.** NBLF mener at håndteringsevnen til brann- og redningsvesenet i for stor grad er avhengig av størrelsen på tjenesten. De aller fleste har manglende kapasiteter til å løse samfunnsoppdraget. Det stilles store krav til brann- og redningsvesenet, krav som små brann- og redningsvesen ikke er i stand til å imøtekomme på en god måte. Med 197 brann- og redningsvesen er det vanskelig å imøtekomme krav til:
	* **Erfaring.** Det er for få hendelser i hver region som gjør at brann- og redningsvesenet får erfaring fra større hendelser. Når hendelsen inntreffer kan håndteringsevnen være lav enkelte steder.
	* **Erfaringslæring.** Innenfor helse, miljø og sikkerhet (HMS) registreres det store variasjoner. Erfaringslæring skjer i liten grad da det mangler felles arena for erfaringsutveksling.
	* **Ledelse** Mange brann- og redningsvesen er sårbare i.f.t. kontinuitet da de har en liten organisasjon. Det innebærer manglende kompetansebygging, liten robusthet, stor avhengighet av enkeltpersoner mv. Ved å ha en større organisasjon blir man mindre avhengig av enkeltpersoner, det er lettere å opparbeide spisskompetanse, bli bedre rustet til stabshåndtering og organisasjonen blir sterkere ved større hendelser.

NBLF vil jobbe for at det etableres et brann- og redningsvesen innenfor de respektive 110-sentralers ansvarsområdet – 12 brann- og redningsvesen - hvor den desentraliserte brannstasjonsstrukturen skal ivaretas i henhold til forskrift for å sikre lokal tilhørighet. Dette vil i tillegg sikre heltidsledelse i alle brann- og redningsvesen.

NBLF mener at antallet nødmeldesentraler bør reduseres. Det må være et krav om SAMLOK. Det er for kostbart med 12 110-sentraler. NBLF er av den oppfatningen at det bør utredes for to kraftige, felles nødmeldesentraler i Norge. Disse kan inkorporeres i dagens hovedredningssentraler.

NBLF vil jobbe for at de økonomiske rammene for deltidsmannskaper økes for å sikre styrket kompetanse.

**Nasjonale- og regionale kapasiteter.** Kombinert med større brannvernregioner vil NBLF jobbe for etablering av nasjonale og regionale kapasiteter, med beredskap som finansieres av staten eller av kommunene i fellesskap – ikke av enkeltkommuner. Det kan ikke kan etableres tunge innsatsgrupper med spesialkompetanse og kostbart utstyr i enhver kommune. Bl.a. raset på Gjerdrum[[2]](#footnote-2) viste behovet for nasjonale og regionale kapasiteter.

Slike ordninger er til dels etablert i dag ved RITS-grupper og ledelsesstøtte ved skogbrann. Andre grupper som bør vurderes etablert er:

* Ledelsesstøtte for hendelser generelt og ikke bare skogbranner.
* Tungredning som kan brukes ved togulykker og andre spesielle hendelser.
* Søk og redning (USAR)
* Redningsdykking.
* CBRNE
1. **Samvirke.** Samvirkeprinsippet må være bedre integrert i redningstjenesten. Dette gjøres blant annet med bedre og flere samvirkeøvelser, og videreutvikling av kurs og utdanning innen samvirke.
2. **Terminologi.** Det er et mål å ha en felles terminologi for alle aktørene i redningstjenesten.
3. **Erfaringslæring**. Det må etableres et felles system som sikrer at vi kan lære av våre erfaringer i brann- og redningstjenesten, og at erfaringene/læringspunktene deles på tvers av brannvernregioner. NBLF er positive til etablering av et nasjonalt system for erfaringslæring, med felles terminologi, felles metodikk og integrering med BRIS. Målsetningen er at kvaliteten på forebyggingen og håndteringen av hendelsene skal heves.

# Naturskapte hendelser

***Kommunene skal i samarbeid med statlige kapasiteter en være i stand til å håndtere fremtidige naturskapte hendelser ved å sette søkelys på samvirke, kompetansebygging, enhetlig håndtering og spesialgrupper med spisskompetanse på enkeltområder.***

Endring i risikobildet på grunn av klimaendring er blitt tydeligere de siste årene.. Vi rammes oftere av naturskapte hendelser som setter mennesker, infrastruktur og natur på store utfordringer. Vi er fortsatt dårlig forberedte både med kompetanse og materiell for å håndtere de utfordringene kommunene og brann- og redningsvesen er utsatt for. Vi ser større skogbranner med høyere intensitet, som også inntreffer på andre tider av året enn hva vi har vært vant til. Ras i fjell, dalfører, kvikkleire og snø inntreffer hyppigere og med større konsekvenser enn vi tidligere har sett. Ekstremnedbør og vind gir nye utfordringer med flom, vindfall og ras som skader viktig infrastruktur som bygninger, veier, kraftforsyning og EL-/telesikkerhet.

Naturskapte hendelser må være en del av utdanningen i fremtiden, og da spesielt på ledersiden. Disse hendelsene er som oftest store og langvarige og krever gode ledelsessystemer (ELS) for å fungere. Dagens lederutdanning og manglende erfaring vil være utilstrekkelig i forhold til de utfordringer som brann- og redningsvesenets ledere vil bli stilt overfor i fremtiden.

For å møte denne utfordringen mener NBLF at det er viktig å gjøre noe med brann- og redningsvesenets organisering, kompetanse og utstyr. Det bør opprettes større enheter og grupper med spisskompetanse til å håndtere disse utfordringene. Det vil være en umulig oppgave for alle dagens brann- og redningsvesen å tilegne seg denne kompetansen og ha utstyr til å håndtere dette. Å etablere regionale kapasiteter som håndterer større hendelser vil være både samfunnsmessig riktig og kostnadsbesparende. Det er også viktig å se nærmere på grenseskille mellom kommunal og statlig beredskap/ansvar på noe kritiske områder som for eksempel skogbrann, USAR og CBRNE. Disse ressursene må være gripbare og det må tilrettelegges for tilgjengelig transportkapasitet for rask forflytting inn til innsatsområdet.

I henhold til analyser av krisescenarier[[3]](#footnote-3) 2019 (AKS) utferdiget av DSB har brann- og redningsvesenet et særskilt ansvar knyttet til å håndtere de fleste av disse scenariene.

# Forebyggende arbeid

#  *Forebyggende arbeid skal prioriteres. Forebyggende arbeid skal vurderes opp mot den risiko som finnes i samfunnet til enhver tid.*

Erfaringsmessig er det forebyggende arbeidet som utføres av brann- og redningsvesenet noe av det viktigste og sannsynligvis mest samfunnsøkonomiske vi kan prioritere. Brann- og redningsvesenet må være fremtidsrettet og tilpasset satsingsområder og metoder i tråd med samfunnsutviklingen. Forebygging må være forankret i hele organisasjonen.

1. **Lov og forskriftsutvikling**.

NBLF skal bidra til at lover og forskrifter er et godt verktøy for brann- og redningstjenestens myndighetsutøvelse. Vi skal være en aktiv part i kontakten med direktorat og departement og sørge for høringsuttalelser som formidler brann- og redningstjenestens erfaringer og interesser.

1. **Samfunnsplanlegging, inkludert kommunale risiko- og sårbarhetsanalyser**

Det er viktig at brann- og redningsvesenet engasjerer seg i samfunnsutviklingen og er en aktiv aktør i prosesser lokalt og regional ved å sette søkelys på risikoområder som vil ha konsekvens for både forebyggende arbeid og beredskapsarbeidet.

1. **Brannsikkerhet for risikoutsatte grupper**

Tradisjonelt har brann- og redningsvesenets forebyggende arbeid vært rettet mot tilsyn i særskilte brannobjekt, samt piper og ildsteder. Dette arbeidet er vellykket i den forstand at dødsrisiko og verditap reduseres der brann- og redningsvesenet har gjennomført tilsyn. Samtidig viser all statistikk at det først og fremst er i *hjemmet* folk omkommer i brann, og at noen grupper er markant mer utsatt enn andre for å omkomme eller skades i brann. I 2008 igangsatte NBLF Eldreprosjektet, og i 2012 kom NOU Trygg hjemme - Brannsikkerhet for utsatte grupper. Her påpekes flere risikofaktorer bl.a. fysisk og kognitiv funksjonsnedsettelse, rusmiddelbruk og sikkerhetskultur. Eldre er den største risikogruppen. Samtidig som det anslås at antall mennesker med demens vil dobles de neste tiårene, skal flest mulig bo hjemme lengst mulig. Dette vil kunne ha stor påvirkning på brannskadestatistikken.

NBLF vil med bakgrunn i ovennevnte jobbe for at alle fremtidige bygg, både næring og private, skal ha aktive brannsikringstiltak som for eksempel sprinkling. Dette vil berge liv og materielle verdier.

I 2016 kom forskrift om brannforebygging som påla kommunene å jobbe brannforebyggende opp mot utsatte grupper. Trygg hjemme er nå blitt et godt innarbeidet begrep og arbeidsområde i brann-Norge. Samarbeid er hovedstrategien. Nasjonale aktører som DSB, Helsedirektoratet, NBLF, Skafor og Norsk brannvernforening jobber målrettet med dette. På kommunenivå samarbeider brann- og redningsvesenet bredt med både kommunale og ikke-kommunale virksomheter som eksempel frivillige organisasjoner. Det er helt nødvendig med tverrfaglig samarbeid for å redusere brannrisikoen hos utsatte grupper. NBLF skal fortsatt være pådriver for at forebyggende arbeid rettet mot risikoutsatte grupper blir prioritert, og formidle gode eksempler på hvordan arbeidet kan gjøres i praksis. NBLF skal videreføre samarbeidet med KLP Skadeforsikring (KLPS) om brannsikkerhet i kommunale utleieboliger.

1. **Informasjonsarbeid, særlig rettet mot barn og unge**

Brann- og redningstjenestens informasjons- og motivasjonsaktiviteter må utvikles i tråd med samfunnsutviklingen ellers. Nye kommunikasjonskanaler og metoder må tas i bruk for å nå ut til befolkningen. NBLF har gitt tilskudd til utvikling av nye informasjonstiltak (bl.a. animasjonsfilm), noe som vil kunne videreføres i neste planperiode.

NBLF har vært og er fortsatt pådriver for å gjennomføre brannforebyggende undervisning av barn og unge. Konkret skjer dette gjennom skoleprosjektet som er rettet mot 6. klassinger (11 åringer) i hele landet. Dette arbeidet er viktig da de er gode ambassadører som gir gode forebyggende ringvirkninger mot hjemmet. Barna blir hjemmets brannsjef og foretar brannsjekk i eget hjem. NBLF må fortsatt være pådriver for gode undervisningsopplegg og systemer som gir gode holdninger og forebyggende kunnskaper for barn og unge. Det er et mål at vi bruker det undervisningsopplegget som utvikles i regi av bl.a. Brannvernforeningen.

1. **Tilsynsaktivitet**

Tilsyn i særskilte brannobjekter er et sentralt tiltak for å unngå katastrofebranner med mange omkomne, branner der store økonomiske eller kulturhistoriske verdier går tapt og branner som slår ut samfunnskritiske funksjoner. Tilsynsaktivitet har tradisjonelt vært en viktig del av det brannforebyggende arbeidet for brann- og redningsvesenet. Dette har gitt målbare resultater som blant annet gjør at risikoen for å omkomme i et tilsynsobjekt er betydelig redusert i forhold til tidligere. Selv om NBLF mener at fokus på forebyggende arbeid i større grad må rettes mot boliger, så må det likevel være tilsynsaktivitet i offentlige bygg og næringsvirksomheter for å opprettholde den gode statistikken for det brannforebyggende arbeidet. NBLF anser at det er behov for bedre kompetanse og nye verktøy for å øke kvaliteten på tilsynet og for å sikre at oppfølgingen blir konsekvent og juridisk korrekt.

1. **Støtte og veiledning i forbindelse med politiets brannetterforskning med søkelys på læring og nasjonal kunnskapsdeling**

Støtte og veiledning til politiets brannetterforskning må bli en naturlig del av oppgaven til brann- og redningsvesenet. Det vil sikre verdifull kompetanse og vil være en viktig bidragsyter ved å få på plass erfaringslæring i brann-Norge, som har vært et savn i mange år. NBLF vil i perioden øve påtrykk mot myndighetene for at det kommer på plass regionale og nasjonale ordninger med tilstrekkelige ressurser.

1. **Reduksjon av unødige brannalarmer – økt pålitelighet til brannvarsling**

En altfor stor andel av brann- og redningsvesenets utrykninger er unødige alarmer. Unødige alarmer er svært bekymringsfullt fordi de fører til at tilliten og respekten for brannalarm svekkes. Utrykningskjøring er risikofylt. Tidlig og pålitelig deteksjon kan være avgjørende for utfallet ved brann. NBLF vil arbeide for å påvirke aktører som kan bidra til at påliteligheten til brannalarmsystemer heves, blant annet innen utforming av regelverk, standardisering, prosjektering, utførelse, drift, kontroll og vedlikehold.

Samarbeid med KLPS

NBLF skal i samarbeid med KLPS gjennomføre landsdekkende brannforebyggende tiltak.

KLPS er en viktig samarbeidspartner for NBLF. NBLF skal sikre at KLPS får noe igjen for samarbeidet. Avtalen med KLPS må følges innenfor satsningsområdene i avtalen. Avtalen bidrar til NBLF sin økonomi. Avtalen gjelder ut 2027

NBLFs kretslag skal, i samarbeid med KLPS sine regioner, gjennomføre regionale og lokale brannforebyggende tiltak innenfor skoleundervisning og kommunale utleieboliger.

1. Gjennomføre hovedavtalen med KLPS.
2. Delta i KLPSs årlige brannverninformasjonskampanjer. Spesielt med fokus på kommunale utleieboliger.
3. Bidra til at hvert kretslag inngår og gjennomfører minst ett brannverntiltak sammen med respektive KLPSs resultatområde.
4. Sørge for best mulig økonomisk/ faglig utbytte av avtalen.

# Medlemsutvikling

#  *NBLF ser det som naturlig at alle ansatte i norske brann- og redningsvesen er medlem i NBLF.*

Fra 2023 åpnet NBLF for at alle ansatte i brann og redningsvesen kan være medlemmer. NBLF vil holde medlemskontingenten lav for å sikre en god økning av medlemsmassen Vi oppfordrer alle arbeidsgivere til å dekke medlemskap for sine ansatte.

NBLF benytter verktøyet StyreWeb for bl.a. medlemsregister, arkiv mm. Hvert kretslag har hovedansvaret for at medlemsregisteret i StyreWeb er à jour, og plikter å holde denne basen løpende oppdatert.

Forbundsstyret skal være støttespillere for kretslagene. Det er et mål å ha minst ett kretslag innen hvert 110 Region.

# Økonomi

#  *NBLF skal ha en god og sunn økonomi og det må tilstrebes at økonomien gjenspeiler aktiviteten.*

Dagens økonomiske situasjon i NBLF er god, men man må ha fokus på kost/ nytte i forhold til aktiviteter og deltagelse i forskjellige faglige forum. Den største kostnadsdriveren har vært reiser og møter, da deltakelse i utvalg, arbeidsgrupper og andre fora er sentralt for å fremme vår sak og ivareta medlemmenes interesser. Arbeidsinnsatsen er basert på dugnad fra medlemmer og styre. Det må i perioden jobbes for å styrke økonomien for å satse mer på prosjekter og deltakelse i forskning og utvikling. Frikjøp av ressurspersoner kan være aktuelt i perioder.

Vi er helt avhengig av gode samarbeidspartnere, sponsorer og dugnadsånd for å holde aktiviteten på dagens nivå. Dagens avtaler må pleies og NBLF må levere i forhold til forventningene.

# Internasjonalt arbeid

#  *NBLF skal være aktive i internasjonalt arbeid og utveksling for å få den erfaringsutveksling og kompetanseheving dette vil medføre.*

Følgende områder er prioritert:

**RUU** – Reisestipend- og utdanningsutvalget. Utvalget som består og finansiers av DSB, NBLF, Skogbrand forsikring og KLPS skal bidra til at brann- og redningspersonell studerer brann- og redningsfaglige forhold og formidler dette ved ulike samlinger (årsmøte NBLF, konferanser mv.).

**Norden** – det er etablert et godt forhold til øvrige nordiske brannfaglige organisasjoner. Dette samarbeidet skal videreføres og utvikles. Nordisk utveksling mellom Norge, Sverige, Danmark og Finland skal videreføres.

**FEU** - The Federation of the European Union Fire Officers Associations er det europeiske forbundet for brannorganisasjoner. FEU har fokus på brann- og ulykkeshåndtering, brannsikkerhet, ledelse, forebygging, utdannelse mv. NBLF er medlem av FEU.

**EU** – Det er ønskelig at NBLF deltar i EU-prosjekt som gagner Norge/NBLF. Dette vurderes fra tilfelle til tilfelle.

Egne kurs, konferanser og seminarer

NBLF skal bidra ved større kurs/konferanser/seminarer innenfor brannvern og beredskap ved å samarbeide med beslektede organisasjoner.

* 1. Samarbeide med og bistå "Brannforebyggende forum" slik at deres konferanser og arrangement betraktes som en del av NBLFs forebyggende virksomhet.
	2. Styret vil følge opp arrangementer rundt generalforsamlingen. Det tekniske arrangementet og konferansen gjennomføres av kretslagene.
	3. NBLF sine kretslag arrangerer kurs, i den grad det er etterspørsel lokalt.

Informasjon til medlemmene

NBLF skal løpende søke å forbedre den interne medlemskommunikasjon, med bruk av sosiale medier og administrasjonsverktøyet StyreWeb.

* 1. Oppdatere hjemmesiden kontinuerlig, hvor det må på plass en ny løsning til nytte for kretslag, medlemmer og styre.
	2. Sende ut aktuell informasjon til medlemmene fortløpende.
	3. Aktivt bruke kommunikasjonskanaler som Facebook, osv.

Forbundsstyre og kretslag

Forbundsstyret skal stimulere til medlemsverving og økt medlemsaktivitet på kretslagsnivå.

1. Hvert styremedlem skal, i den grad vedkommende kretslag ønsker det, så langt mulig, delta på minst ett arrangement årlig i regi av kretslag.
1. Brann- og redningsvesenforskriften § 12 - <https://lovdata.no/dokument/SF/forskrift/2021-09-15-2755> [↑](#footnote-ref-1)
2. Evaluerings rapporter - <https://www.rogbr.no/ASK-rapporten_280621.pdf>

<https://www.hovedredningssentralen.no/wp-content/uploads/2023/01/Rapport-Gjerdrum-Hovedredningssentralen-03-06-2021.pdf> [↑](#footnote-ref-2)
3. Analyse av krisescenarioer DSB 2019 - <https://www.dsb.no/rapporter-og-evalueringer/analyser-av-krisescenarioer-2019/> [↑](#footnote-ref-3)